ยาสูบไปแน่พื้นที่ทำเลดีเชียงใหม่เต็ง
ยาสูบจ้างที่ปรึกษาเล็งก่อสร้างโรงงานแห่งใหม่เชียงใหม่แพร่ ปรับขนาดโรจนะลง
19 ม.ค. 2555

ยาสูบจ้างที่ปรึกษาเล็งก่อสร้างโรงงานแห่งใหม่เชียงใหม่แพร่ ปรับขนาดโรจนะลง
นายสมชัย อภิวัฒนพร ประธานกรรมการอำนวยการโรงงานยาสูบ เปิดเผยว่า เมื่อวันที่ 18 ม.ค.ที่ผ่านมา ที่ประชุมคณะกรรมการยาสูบมีมติให้ว่าจ้างที่ปรึกษาเพื่อศึกษาสถานที่และศึกษาความสามารถในการผลิตของโรงงานยาสูบแห่งใหม่ เพื่อเสริมโรงงานที่กำลังก่อสร้างในนิคมอุตสาหกรรมโรจนะ ซึ่งเกิดปัญหาน้ำท่วมในปีที่ผ่านมา จึงจำเป็นต้องมองหาพื้นที่อื่นมาสร้างโรงงานอีกแห่งเพื่อกระจายความเสี่ยง
ประธานกรรมการโรงงานยาสูบ ยืนยันว่าจะไม่ย้ายโรงงานออกจากนิคมอุตสาหกรรมโรจนะ เพราะมีการลงทุนในเรื่องฐานรากไปแล้ว แต่จะลดขนาดของโรงงานลง จากเดิมที่โรงงานมีกำลังผลิต 3.2 หมื่นล้านมวน/ปี จะลดลงให้เหลือเพียง 2.1 หมื่นล้านมวน/ปี จะทำให้เงินลงทุนลดลงไป 2,000 ล้านบาท จากงบก่อสร้างที่ตั้งไว้ 1.6 หมื่นล้านบาท เหลือ 1.4 หมื่นล้านบาท 
พื้นที่ที่ให้บริษัทที่ปรึกษาพิจารณามี 2 แห่ง คือ จ.เชียงใหม่ และ อ.เด่นชัย จ.แพร่ ซึ่งเป็นพื้นที่ของยาสูบเอง แต่ต้องเปรียบเทียบว่าทั้งสองพื้นที่นี้มีข้อดีข้อเสียอย่างไร เมื่อศึกษาแล้วเสร็จต้องนำเสนอคณะรัฐมนตรีและขอวงเงินในการก่อสร้างเพิ่มเติมอีก 2,000 ล้านบาท รวมกับงบเดิมอีก 2,000 ล้านบาท ก็จะตก 4,000 ล้านบาท ซึ่งจะใช้เงินไม่มาก เพราะพื้นที่มีอยู่แล้ว